ai4bharat/Pralekha huggingface dataset:
पंचायती राज मंत्रालय
पंचायती राज मंत्री गिरिराज सिंह यांच्या हस्ते पंचायती राज मंत्रालयाच्या आपत्कालीन व्यवस्थापन योजनेचे उद्घाटन
नवी दिल्ली, 17 मार्च 2022
केंद्रीय ग्रामीण विकास आणि पंचायत राज मंत्री गिरीराज सिंह यांनी 17 मार्च 2022 रोजी पंचायती राज मंत्रालयाच्या आपत्ती व्यवस्थापन योजनेचे दूरदृश्य प्रणालीच्या माध्यमातून उद्घाटन केले.
पंचायतींमध्ये अगदी प्राथमिक स्तरापासून आपत्कालीन संकटाला सामोरे जाण्यासाठी तयारी असावी आणि ग्रामीण भागातसुद्धा राष्ट्रीय आपत्ती व्यवस्थापन प्राधिकरणाच्या उपाययोजनांशी मेळ असणारी आपत्ती व्यवस्थापन यंत्रणा विकसित व्हावी या उद्देशाने पंचायती राज मंत्रालयाने आपत्ती व्यवस्थापन योजना तयार केली आहे असे केंद्रीय मंत्री गिरीराज सिंह यांनी सांगितले. सर्वसमावेशक आणि एकत्रित कृतीची संकल्पना प्रत्यक्षात आणण्यासाठी समुदाय आधारित आपत्ती व्यवस्थापन योजनेमुळे आपल्या देशात आपत्ती व्यवस्थापन सर्वसमावेशक पद्धतीने होऊ लागेल, असेही त्यांनी नमूद केले.
आपत्ती व्यवस्थापनासाठीच्या तयारीत लोकांचा सहभाग असावा आणि अगदी प्राथमिक स्तरावरही आपत्ती निर्मूलनासाठी काही ना काही प्रयत्न व्हावेत असे आवाहन मंत्रीमहोदयांनी यावेळी केले. कोणत्याही आपत्त्कालीन आपत्ती व्यवस्थापनाच्या धोरणात जनसहभागाचे मोल ग्रामीण भागात जास्त आहे तर आपत्ती व्यवस्थापनात जनसहभागाचे सातत्य टिकणे महत्वाचे असल्याचे त्यांनी अधोरेखित केले.
पंचायत राज स्तरावर तसेच गावपातळीवर आपत्तीच्या वेळी संकटांची तीव्रता कमी करण्यासाठी योग्य प्रकारचे आपत्ती व्यवस्थापन धोरण असण्यावर त्यांनी भर दिला. देशातील पंचायतींच्या सर्वंकष विकासाचे धोरण ठरवताना आपत्ती व्यवस्थापन योजनेच्या आवश्यकतेवर त्यांनी भर दिला. आपत्ती व्यवस्थापनासाठी संस्थात्मक रचना, धोका, संकटाची तीव्रता आणि क्षमता यांचे विश्लेषण, संवेदनशील विकासाशी सुसंगत लवचिक आपत्ती व्यवस्थापन, हवामानबदल, आपत्तीच्या स्वरुपानुसार प्रतिबंध आणि आपत्ती प्रतिबंधक उपाययोजनांची जबाबदारी, ग्रामीण भाग आणि पंचायतींसाठी जनसहभागावर आधारित व्यवस्थापन योजना केंद्रस्थानी असणे यावर आपत्ती व्यवस्थापन योजनेत भर दिला आहे.
S.Patil/V.Sahjrao/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 205
वाणिज्य आणि उदयोग मंत्रालय
“रियुनाइट” मोबाईल ॲपचा सुरेश प्रभू यांच्या हस्ते शुभारंभ
नवी दिल्ली, 29 जून 2018
हरवलेल्या आणि सोडून दिलेल्या मुलांचा शोध घेण्यासाठी साहाय्यकारी ठरणाऱ्या “रियुनाइट” या मोबाइल ॲप्लिकेशनचा शुभारंभ आज केंद्रीय वाणिज्य आणि उद्योग मंत्री सुरेश प्रभू यांच्या हस्ते झाला. हे ॲप विकसित केल्याबद्दल प्रभू यांनी सामाजिक संस्था बचपन बचाव आंदोलन आणि कॅपजेमिनी यांचे कौतुक केले.
हरवलेल्या मुलांची पुन्हा त्यांच्या पालकांशी भेट घडवून आणण्याकरिता केलेले हे प्रयत्न म्हणजे वास्तवातील सामाजिक आव्हानांवर मात करण्यासाठी तंत्रज्ञानाचा केलेला उत्तम वापर असल्याचे मत प्रभू यांनी यावेळी व्यक्त केले.
बेपत्ता मुलांची छायाचित्रे, नाव-पत्ता यासह संपूर्ण माहिती, पोलीस ठाण्यातली नोंद या ॲपवर पालक आणि नागरिक देऊ शकतात. छायाचित्रांचे मोबाईल फोनच्या फिझिकल मेमरीत जतन होणार नाही. ॲण्ड्राइड आणि आयओएस दोन्हीवर हे ॲप उपलब्ध आहे.
नोबेल पुरस्कार विजेते आणि बचपन बचाव आंदोलनाचे संस्थापक कैलाश सत्यार्थी या कार्यक्रमाला उपस्थित होते.
Samarjeet/S.Kulkarni/P.Malandkar
(Visitor Counter : 108
नवीन आणि नवीकरणीय ऊर्जा मंत्रालय
2030 पर्यंत कार्बन उत्सर्जन 35% कमी करण्याच्या उद्दिष्टाच्या पार्श्वभूमीवर भारताने 2005 च्या स्तराच्या तुलनेत 28% उत्सर्जन केले कमी
100 गिगावॅट स्थापित नविकरणीय उर्जा क्षमता साध्य करणे ही भारतीय उर्जा क्षेत्रासाठी आनंदाची आणि अभिमानाची बाब
भारत- आंतरराष्ट्रीय सौर आघाडी उर्जा संक्रमण संवाद 2021 मध्ये केंद्रीय उर्जा मंत्री आर के सिंग यांनी दिले बीज भाषण
नवी दिल्ली, 25 ऑगस्ट 2021
2030 पर्यंत कार्बन उत्सर्जन 35% कमी करण्याच्या राष्ट्रीय निर्धार योगदानासाठी दिलेल्या कटिबद्धतेमध्ये ठेवण्यात आलेल्या उद्दिष्टाच्या पार्श्वभूमीवर भारताने 2005 च्या स्तराच्या तुलनेत 28 % कार्बन उत्सर्जन कमी करणे साध्य केले आहे. यामुळे नविकरणीय उर्जा क्षमतेत झपाट्याने वाढ करतानाच पॅरीस हवामान बदल  परिषदेत व्यक्त करण्यात आलेल्या कटीबद्धतेची पूर्तता करणाऱ्या जगातल्या मोजक्या देशात भारताची गणना होत आहे. केंद्रीय उर्जा आणि नविकरणीय मंत्री आणि आंतरराष्ट्रीय सौर आघाडीचे अध्यक्ष आर के सिंह यांनी भारत- आंतरराष्ट्रीय सौर आघाडी उर्जा संक्रमण संवाद 2021 मध्ये बीज भाषण देताना ही माहिती दिली. आंतरराष्ट्रीय सौर आघाडी आणि केंद्रीय नविकरणीय उर्जा मंत्रालयाने काल हा संवाद आयोजित केला होता.
गेल्या दोन दशकांपासून कल्पक बाजारपेठ यंत्रणा आणि व्यापार मॉडेल, संस्थात्मक बळकटी आणि क्षमता उभारणी तसेच मागणी निर्मितीसाठी उपाययोजनांद्वारे भारत उर्जा क्षमता सुधारणा धडाक्याने राबवत असल्याचे त्यांनी अधोरेखित केले.
2050 पर्यंत भारताच्या एकूण उर्जा क्षमतेपैकी 80-85% उर्जा नविकरणीय स्त्रोतातून येईल अशी अपेक्षा आहे.
100 गिगावॅट स्थापित नविकरणीय उर्जा क्षमता साध्य करणे ही भारतीय उर्जा क्षेत्रासाठी आनंदाची आणि अभिमानाची बाब असल्याचे त्यांनी सांगितले. स्थापित नविकरणीय उर्जा क्षमतेत जगात भारताचा चौथा क्रमांक तर सौर उर्जेत पाचवा आणि पवन उर्जा क्षमतेत चौथा क्रमांक आहे.
पंतप्रधान नरेंद्र मोदी यांच्या द्रष्ट्या नेतृत्वाखाली स्वच्छ उर्जा क्षेत्रातली ही गती अशीच कायम राखण्यासाठी भारत प्रयत्नशील आहे. यासाठी 2022 पर्यंत 175 गिगावॅटचे सध्याचे उद्दिष्ट वाढवून 2030 पर्यंत 450 गिगावॅट स्थापित नविकरणीय उर्जेचे उद्दिष्ट करण्याची योजना असल्याचे ते म्हणाले. खाजगी क्षेत्राच्या सक्रीय सहभागाने पुरवठाविषयक बाजू बळकट होत असल्याचे ते म्हणाले.
महत्वाच्या विषयावर चर्चा घडवत उच्च नविकरणीय उर्जा आणि वास्तव उर्जा संक्रमण सुलभ करण्यासाठीचे मार्ग यावरही देशांनी चर्चा करावी असे आवाहन त्यांनी यावेळी केले. या संवाद दरम्यान दोन पॅनेल चर्चा झाल्या.
आंतरराष्ट्रीय सौर आघाडीचे सदस्य देश, वरिष्ठ सरकारी अधिकारी, उद्योग आणि शिक्षण क्षेत्रातले प्रतिनिधी, संशोधक आणि जगभरातल्या विविध वित्तीय संस्थाचे प्रतिनिधी यावेळी उपस्थित होते.Jaydevi PS/N.Chitale/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 274
संरक्षण मंत्रालय
लष्कराच्या दक्षिण विभागाकडून कोरोना योद्ध्यांना मानवंदना
पुणे, 3 मे 2020
कोविड-19 चा प्रसार रोखण्यात सर्व देश एकवटून काम करत असून, लॉकडाऊनचे पालन करत गेल्या 39 दिवसांपासून देशातले सगळे लोक घरात राहत आहेत. त्यासोबतच, संपूर्ण मानवतेच्या हितासाठी ,कोरोना योद्धे आपल्या जीवाची पर्वा न करता, पहिल्या फळीत भक्कमपणे उभे राहून लढा देत आहेत. या सर्व योद्ध्यांचे साहस, निस्वार्थ त्याग आणि कोरोनाच्या कर्तव्याप्रती समर्पण भावना, या सगळ्याबद्दल कृतज्ञता व्यक्त करत लष्कराच्या दक्षिण विभागाचे प्रमुख लेफ्टनंट जनरल सीपी मोहंती यांनी मानवंदना अर्पण केली. जगभरात कोरोनाविरुद्ध सुरु असलेली ही लढाई आपण नक्कीच जिंकू, असा विश्वास त्यांनी व्यक्त केला.
या लढाईत आघाडीवर असलेले डॉक्टर्स, परिचारिका, निमवैद्यकीय कर्मचारी, सफाई कर्मचारी, पोलीस आणि अत्यावश्यक सेवा देणारे कर्मचारी, सध्या अविरत काम करत असून, या कसोटीच्या काळात, देशातील नागरिक सुरक्षित राहावेत आणि त्यांच्या सर्व गरजा पूर्ण व्हाव्यात, याची दक्षता घेत आहेत. त्यांचे श्रम आणि चिकाटीच्या प्रयत्नांमुळेच आपण कोरोनाचा प्रसार नियंत्रणात ठेवण्यात यश मिळवले आहे. आता जेव्हा देश काही निर्बंध शिथिल करण्याची तयारी करत आहे, त्याचवेळी, या युद्धात लढणाऱ्या कोरोना योध्यांचे आभार मानून यापुढेही मानवी आयुष्य वाचवण्यासाठी अशीच सेवा द्यावी, अशी प्रेरणा दक्षिण विभागाने या कृतीतून दिली आहे.
दक्षिण विभाग कमांडर यांचे निवेदन
“कोविड-19 चा प्रसार रोखण्याचे आव्हान कोरोना योद्ध्यांनी स्वीकारले असून, त्यांचा दृढनिश्चय आणि जिद्द यामुळेच आपण कोरोनाचा प्रसार आटोक्यात आणण्यात यशस्वी ठरतो आहोत. या सर्व पुरुष/महिलांनी दाखवलेला उत्साह अतुलनीय असून ते संपूर्ण देशवासियांच्या अभिनंदनास पात्र आहेत. या कोरोना योध्यांनी देशासाठी दिलेल्या निस्वार्थ सेवेसाठी, आम्ही, दक्षिण लष्करी दलाचे सर्व सदस्य त्यांना सलाम करतो.”
कोविड-19 च्या लढ्यात सहभागी असलेल्या योध्यांचा आज लष्कराच्या वतीने सन्मान करण्यात आला. यात सफाई कर्मचारी, पोलीस, जिल्हा प्रशासन आणि रुग्णालयातील आणि इतर कर्मचाऱ्यांचा पुण्यात विविध ठिकाणी सत्कार करण्यात आला.
G.Chippalkatti/R.Aghor/P.Malandkar
(Visitor Counter : 136
पर्यावरण, वन एवं जलवायु परिवर्तन मंत्रालय
भूपेंद्र यादव यांनी पर्यावरण, वन आणि हवामान बदल मंत्री म्हणून कार्यभार स्वीकारला
भूपेंद्र यादव यांनी आज पर्यावरण, वन व हवामान बदल मंत्री म्हणून कार्यभार स्वीकारला. यावेळी माध्यमांशी बोलताना त्यांनी सरकारसाठी काम करण्याची संधी दिल्याबद्दल पंतप्रधान नरेंद्र मोदी यांचे आभार मानले. पंतप्रधानांनी दिलेल्या जबाबदाऱ्या पार पाडण्यासाठी आपण सर्वतोपरी प्रयत्न करू असे यादव म्हणाले.
कार्यभार स्वीकारण्यापूर्वी यादव यांनी आज नवी दिल्लीत पर्यावरण मंत्रालयाच्या आवारात एक रोपटे लावले.
पर्यावरण, वन व हवामान बदल सचिव रामेश्वर प्रसाद गुप्ता आणि मंत्रालयाच्या अन्य वरिष्ठ अधिकाऱ्यांनी त्यांचे स्वागत केले.
माहिती आणि प्रसारण मंत्रालय
मेक्सिकन सिनेमाच्या मेजवानीने इफ्फी-53 प्रतिनिधी आनंदित
“अतुल्य भारताच्या 53 व्या आंतरराष्ट्रीय चित्रपट महोत्सवात मेक्सिकन चित्रपट सहभागी झाल्याचा आम्हाला अभिमान आहे”: मेक्सिकोचे पर्यटन मंत्री मिगुएल टोरुको माकुस
गोवा/मुंबई, 27 नोव्हेंबर 2022
53 व्या आंतरराष्ट्रीय चित्रपट महोत्सवाने आपल्या सर्व प्रतिनिधींसाठी एक आकर्षक मेक्सिकन मेजवानी तयार केली आहे. या महोत्सवात विविध श्रेणींमध्ये मेक्सिकोचे अनेक चित्रपट प्रदर्शित केले जात आहेत. मेक्सिकोचे पर्यटन मंत्री मिगुएल टोरुको माकुस यांनी एका व्हिडिओ संदेशात आपला आनंद व्यक्त केला. ते म्हणाले, “गोव्यातील 53 व्या आंतरराष्ट्रीय चित्रपट महोत्सवात हा अत्यंत महत्त्वाचा क्षण तुमच्यासोबत शेअर करणे हा माझा सन्मान आहे. मेक्सिको त्याच्या वैशिष्ट्यपूर्ण संस्कृती आणि विविधतेसाठी ओळखला जातो. आणि आमचा सिनेमा या वारशाचा एक अतिशय महत्त्वाचा भाग आहे. आमच्या देशात अनेक महान चित्रपट दिग्दर्शक आणि अभिनेते आहेत, ज्यांना दिग्गज मानले जाते. जगभरात आमच्या चित्रपटांना अनेक पुरस्कार मिळाले आहेत."
देशाच्या सामाजिक आणि सांस्कृतिक वातावरणाची अभिव्यक्ती म्हणून मेक्सिकन सिनेमाचा जन्म झाल्याचे त्यांनी नमूद केले.
‘इफ्फी टेबल टॉक’ सत्रादरम्यान, रेड शूज चित्रपटाचे निर्माते अलेजांद्रो डी इकाझा म्हणाले, “मेक्सिकन सरकारने सिनेमासाठी विशेष निधी राखून ठेवला आहे , ज्या अंतर्गत ते आमच्यासारख्या दर्जेदार चित्रपटांना प्रोत्साहन देतात. सरकारी प्रोत्साहनाशिवाय अशा प्रकारच्या चित्रपटांची निर्मिती करणे कठीण आहे कारण व्यावसायिकदृष्ट्या ते परवडत नाही. ” ते पुढे म्हणाले की विवाह सोहळा या संकल्पनेवर भारताबरोबर संयुक्तपणे चित्रपट निर्मिती करण्याचा ते विचार करत आहेत .
“आम्ही खरे तर विवाह सोहळा या संकल्पनेवर संयुक्तपणे चित्रपट बनवण्याचा प्रयत्न करत आहोत. दोन्ही देशांमधले विवाहसोहळे भव्य आणि रंगतदार असतात आणि ते बरेच दिवस चालतात. या प्रकारच्या सांस्कृतिक समानतेमुळे भविष्यात आणखीही प्रकल्प गती घेऊ शकतात.
मेक्सिकन चित्रपट 'रेड शूज' मधील दृश्य
मेक्सिकन चित्रपट 'आयलँड ऑफ लॉस्ट गर्ल्स' मधील दृश्य
मंटो डी गेमास , हा चित्रपट मेक्सिको आणि अर्जेंटिना यांची सह-निर्मिती असून , फेस्टिव्हल कॅलिडोस्कोप श्रेणी अंतर्गत प्रदर्शित करण्यात आला. या चित्रपटाला मेक्सिकोच्या ग्रामीण भागाची पार्श्वभूमी आहे, जिथे वेगवेगळ्या सामाजिक वर्गातील तीन स्त्रिया संघटित गुन्हेगारीशी संबंधित बेपत्ता व्यक्तीच्या प्रकरणात दुःखदपणे सामील होतात. इफ्फी 53 मध्ये आपले अस्तित्व जाणवून देणारे इतर मेक्सिकन चित्रपट ब्लँकिटा , सोल्स जर्नी , इआमी , पिनोकियो आणि हुसेरा हे आहेत.PIB Mumbai | G.Chippalkatti/S.Kane/D.Rane
Follow us on social media:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 119
संरक्षण मंत्रालय
भारतीय वायुदलाने आपल्या तयारीचा आढावा घेतला आणि येत्या दशकातील रणनितीचाही केला विचार
 वायुदलाच्या कार्यसिध्दतेच्या तयारीचा आढावा घेतला, तसेच देशाच्या सुरक्षेला असलेल्या संभाव्य धोक्यांचा अंदाज घेऊन,त्यांचा प्रतिकार करण्याबाबतच्या रणनीतीबद्दलही चर्चा करण्यात आली. यावेळी त्यांनी सध्याची परिस्थिती आणि येत्या दहा वर्षांतील भारतीय वायुदलाच्या ‘रोड मॅप’ चा समग्र आढावा घेतला.
चीफ ऑफ डिफेंस स्टफ  जनरल बिपिन रावत,भारतीय नौदलप्रमुख ,अँडमिरल करमबीर सिंग, भारतीय लष्करप्रमुख जनरल एम.एम.नरवणे, यांनी या परिषदेला संबोधित केले आणि कमांडर्स तसेच सर्व प्रमुख अधिका-यांसोबत चर्चा केली. भारतीय वायुदलप्रमुखांनी यावेळी सद्यस्थितीचा आढावा घेतला.
आपल्या समारोपाच्या भाषणात, भारतीय वायुदलप्रमुखांनी, येत्या दशकात भारतीय वायुदलाचा कायापालट करण्यासाठी तयार केलेल्या व्हिजन 2030, याबद्दलची आपली भूमिका स्पष्ट केली.या वेगाने बदलणाऱ्या काळात निर्माण होणारे संभाव्य धोके आणि त्यांचे स्वरूप ओळखणे, हे अतिशय महत्वाचे आहे, असे वायुदल प्रमुख यावेळी म्हणाले. वेगवान क्षमता बांधणी,सर्व मालमत्तांची सेवायोग्यता वाढविणे, आणि थोडक्या वेळात नवे तंत्रज्ञान आत्मसात करून एकात्मिक परीणामकारकता साधून कार्य करण्यावर आपले लक्ष्य असायला हवे, यावर त्यांनी भर दिला.भारतीय वायुदलाला आपली उद्दिष्ट साध्य करण्यासाठी विशिष्ट तंत्रज्ञान आत्मसात करून स्वदेशी वापर करण्याच्या क्षमतेचा विकास करणे आवश्यक आहे त्यांनी सांगितले . सक्षम मनुष्यबळ हा वायुदलाचा मौल्यवान हिस्सा असल्यामुळे भरतीप्रक्रिया, प्रशिक्षण आणि प्रेरणादायक रणनीतीचा वापर करण्यासाठी बदलत्या काळानुसार पावले उचलायला हवी आहेत, असेही मत भारतीय वायुदलप्रमुखांनी यावेळी व्यक्त केले.
सांख्यिकी आणि कार्यक्रम अंमलबजावणी मंत्रालय
केंद्र आणि राज्य संघटनांची 26वी परिषद
नवी दिल्ली, 14 नोव्हेंबर 2018
सांख्यिकी आणि कार्यक्रम अंमलबजावणी मंत्रालयाने 15 आणि 16 नोव्हेंबर 2018 रोजी हिमाचल प्रदेशातील धरमशाला येथे केंद्र आणि राज्य संघटनांची 26 वी परिषद आयोजित केली आहे. केंद्रीय सांख्यिकी आणि कार्यक्रम अंमलबजावणी राज्यमंत्री विजय गोयल 15 नोव्हेंबरला या परिषदेचे उद्घाटन करतील. ‘सरकारी सांख्यिकीत दर्जाची हमी’ ही यावर्षीची संकल्पना आहे. केंद्रीय आणि राज्य सांख्यिकी संस्थांमधील समन्वयासाठी ही परिषद प्रमुख राष्ट्रीय मंच आहे. संकल्पनेवर आधारित विविध दस्तावेज या परिषदेत सादर केले जातील.
N.Sapre/S.Kane/P.Kor
(Visitor Counter : 88
आरोग्य आणि कुटुंब कल्याण मंत्रालय
भारताने महत्त्वपूर्ण कामगिरी नोंदवली : 146 दिवसानंतर उपचार सुरु असलेल्या रुग्णांची संख्या 3.63 लाखांपर्यंत खाली आली
30,000 पेक्षा कमी दैनंदिन रुग्णसंख्येची नोंद
नवी दिल्ली, 11 डिसेंबर 2020
भारतात उपचार सुरु असलेल्या रुग्णांच्या एकूण संख्येत आज लक्षणीय घट होऊन ती 3.63 लाख  झाली आहे. 146 दिवसांनंतरची ही सर्वात कमी संख्या आहे. 18 जुलै 2020 रोजी एकूण सक्रिय रुग्णांची संख्या 3,58,692 होती.
देशात उपचार सुरु असलेल्या रुग्णांच्या एकूण संख्येत घट होण्याचे प्रमाण कायम आहे. भारताच्या सध्या उपचार सुरु असलेल्या रुग्णांचे प्रमाण एकूण बाधित संख्येच्या केवळ 3.71% आहे.
गेल्या 24 तासांत 37,528 रुग्ण बरे झाले आणि त्यांना घरी सोडण्यात आले. यामुळे एकूण सक्रिय रुग्णांच्या संख्येत 8,544 ची घट झाली आहे.
गेल्या 24 तासात देशात 30,000 पेक्षा कमी म्हणजेच 29,398 नवीन रुग्ण आढळले.
बरे झालेल्या रुग्णांची एकूण संख्या जवळपास 93 लाख  वर गेली आहे. बरे झालेले रुग्ण आणि उपचार सुरु असलेले रुग्ण यांच्यातील तफावत निरंतर वाढत आहे आणि आज ती 89 लाखाच्या पुढे म्हणजेच 89,27,085 इतकी झाली आहे.
नवीन रुग्णांपेक्षा बरे झालेल्या रुग्णांची संख्या अधिक असल्यामुळे रुग्ण बरे होण्याचा दर सुधारून 94.84% वर गेला आहे.
बरे झालेल्या रुग्णांपैकी 79.90 % रुग्ण हे 10 राज्ये/केंद्रशासित प्रदेशांतील आहेत
कर्नाटकमध्ये काल सर्वाधिक 5,076 रुग्ण बरे झाले . त्याखालोखाल महाराष्ट्रात 5,068 तर केरळमध्ये 4,847 रुग्ण बरे झाले.
खालील आकृतीत मागील एका आठवड्यातील सरासरी बरे झालेल्या रुग्णांची संख्या दाखवली आहे. महाराष्ट्रात सर्वाधिक 6,703 इतके सरासरी रुग्ण बरे झाले, त्याखालोखाल केरळमध्ये 5,173 आणि दिल्लीत 4,362 रुग्ण बरे झाले.
नवीन रुग्णांपैकी 72.39% रुग्ण 10 राज्ये/केंद्रशासित प्रदेशांमधील आहेत.
केरळमध्ये काल सर्वाधिक 4,470 नवे रुग्ण आढळले. त्या खालोखाल महाराष्ट्रात काल 3,824 नवे रुग्ण आढळले.
गेल्या 24 तासात 414 मृत्यूंची नोंद झाली.
यापैकी 79.95% मृत्यू 10 राज्ये/केंद्रशासित प्रदेशांमधील आहेत.
नवीन मृत्यूपैकी महाराष्ट्रात सर्वाधिक मृत्यू झाले असून दिल्लीत 61 तर पश्चिम बंगालमध्ये 49 जणांचा मृत्यू झाला.
U.Ujgare/S.Kane/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
नव संवत्सरनिमित्त पंतप्रधानांनी नागरिकांना दिल्या शुभेच्छा
पंतप्रधान नरेंद्र मोदी यांनी नव संवत्सराच्या शुभ मुहूर्तावर लोकांना शुभेच्छा दिल्या आहेत. विक्रम संवत्सर 2079 प्रत्येकाच्या आयुष्यात नवा उत्साह आणि नवा उमेद घेऊन येवो, अशा शुभेच्छा त्यांनी दिल्या.
ट्वीट संदेशात पंतप्रधान म्हणाले;
"आपल्या सर्वांना नव संवत्सरानिमित्त शुभेच्छा. विक्रम संवत 2079 सर्वांच्या जीवनात नवीन उत्साह आणि नवी आशा घेऊन येवो”.
रस्ते वाहतूक आणि महामार्ग मंत्रालय
केंद्रीय मंत्री नितीन गडकरी यांच्या अध्यक्षतेखाली उदया मुंबईत “महामार्ग, परिवहन आणि लॉजीस्टीक्समध्ये गुंतवणुकीच्या संधी” या विषयावर राष्ट्रीय परिषदेचे आयोजन
नवी दिल्ली, 16 डिसेंबर 2021
केंद्रीय रस्ते वाहतूक आणि महामार्ग मंत्री नितीन गडकरी उद्या, 17 डिसेंबर 2021 रोजी, मुंबई येथे होणाऱ्या “महामार्ग, परिवहन आणि लॉजीस्टीक्समध्ये गुंतवणुकीच्या संधी” या राष्ट्रीय परिषदेचे अध्यक्षपद भूषवणार आहेत.
केंद्र आणि राज्य सरकारची विविध मंत्रालये, विविध संस्था आणि खाजगी क्षेत्राच्या परस्पर सहकार्यावर भर देऊन पंतप्रधानांच्या दूरदृष्टीने तयार झालेल्या पंतप्रधान गती शक्ती राष्ट्रीय बृहद् आराखडयाद्वारे, भारताच्या लॉजिस्टीक क्षेत्राला चालना देणे हा या परिषदेचा उद्देश आहे. यासाठी रस्ते वाहतूक आणि महामार्ग मंत्रालयाने, भारतमाला प्रकल्प,मालमत्ता चलनीकरण आणि जुन्या वाहनांची शास्त्रीय विल्हेवाट लावण्याचे धोरण या तीन मध्यवर्ती संकल्पना केंद्र स्थानी ठेऊन, महामार्ग, परिवहन आणि लॉजिस्टिक्समध्ये गुंतवणुकीला प्राधान्य देण्याचा निर्णय घेतला आहे.
भारतमाला प्रकल्प हा राष्ट्रीय महामार्ग विकासाचा पथदर्शी कार्यक्रम आहे. यात बहु-वाहतूक साधने असलेले लॉजीस्टिक्स पार्क्स, विविध वाहतूक साधनांची एकत्रित स्थानके, रोप वे, ऑप्टिकल फायबर पायाभूत सुविधा यांसह मालवाहतूक तसेच प्रवासी वाहतूकीची कार्यक्षमता वाढविण्यावर भर दिला आहे.
संपत्ती चलनीकरणावरील चर्चेद्वारे, आर्थिक वर्ष 25 पर्यंत 6 लाख कोटी रुपयांच्या संपत्तीचे चलनीकरण करण्याची सरकारची योजना आहे. नोंदणीकृत वाहन विल्हेवाट सुविधा आणि स्वयंचलित चाचणी केंद्र  स्थापन करून प्रदूषणकारी आणि भंगारात निघालेल्या वाहनांना बाद करण्याची भक्कम व्यवस्था उभी करणे, हा वाहन विल्हेवाट धोरणावर गुंतवणूकदरांशी संवाद साधण्यामागचा उद्देश आहे. या परिषदेत रस्ते वाहतूक आणि महामार्ग मंत्रालयाने हाती घेतलेले जोजिला बोगदा, बहुआयामी लॉजीस्टिक पार्क आणि इतर अनेक प्रकल्प संबधितांसमोर आणण्याची योजना आहे.
या परिषदेला, केंद्रीय मंत्री नितीन गडकरी यांच्यासह, रस्ते वाहतूक आणि महामार्ग मंत्रालयाचे सचिव अध्यक्ष गिरिधर अरमाने, राष्ट्रीय महामार्ग प्राधिकरणाच्या अध्यक्षा अलका उपाध्याय, एसबीआयचे अध्यक्ष दिनेश कुमार खारा, महाराष्ट्र सरकारच्या वाहतूक विभागाचे प्रधान सचिव आशीष कुमार सिंह, यांच्यासह संभाव्य गुंतवणूकदार आणि उद्योग क्षेत्रातील तज्ञ उपस्थित राहणार आहेत
परिषदेचे आयोजन करतांना कोविड प्रतिबंधक नियमांचे काटेकोर पालन केले जाणार आहे.
M.Chopade/R.Aghor/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 195
विज्ञान आणि तंत्रज्ञान मंत्रालय
तीन दिवसीय ग्लोबल बायो इंडिया 2021 चे केंद्रीय मंत्री डॉ. हर्ष वर्धन यांच्या हस्ते उद्घाटन
विशेष अतिथी श्रीमती निर्मला सीतारामन यांनी उद्घाटन सत्राला केले संबोधित
सरकारच्या पाठिंब्याने विविध योजना आणि धोरणांच्या माध्यमातून भारतातील विज्ञान आणि तंत्रज्ञान परिसंस्था नेहमीच एक सर्जनशील आणि विकसित क्षेत्र राहिले आहे- डॉ. हर्ष वर्धन यांचे ठाम प्रतिपादन
नवी दिल्लीत आयोजित ग्लोबल बायो-इंडिया -2021 च्या दुसऱ्या आवृत्तीचे उद्घाटन, केंद्रीय विज्ञान आणि तंत्रज्ञान, पृथ्वी विज्ञान आणि आरोग्य व कुटुंब कल्याण मंत्री डॉ. हर्षवर्धन यांनी आज आभासी माध्यमाद्वारे केले. या तीन दिवसीय कार्यक्रमाच्या माध्यमातून राष्ट्रीय स्तरावरील आणि वैश्विक समुदायामधील भारताच्या जैव तंत्रज्ञान क्षेत्राचे सामर्थ्य आणि संधी यांचे दर्शन घडेल.1 मार्च ते 3 मार्च 2021 या कालावधीत आयोजित या तीन दिवसीय कार्यक्रमाचे आयोजन डिजिटल मंचावर करण्यात आले आहे. "जैव विज्ञान ते जैव-अर्थव्यवस्था" या घोषवाक्यासह "जीवनात परिवर्तन" ही यावर्षीची संकल्पना आहे.
जैव तंत्रज्ञान विभाग, भारत सरकारचे विज्ञान आणि तंत्रज्ञान मंत्रालयासह त्यांचे सार्वजनिक क्षेत्रातले उपक्रम आणि जैवतंत्रज्ञान उद्योग संशोधन सहायता परिषद  यांच्या एकत्रित सहकार्यातून भारतीय उद्योग महासंघ , असोसिएशन ऑफ बायो टेक्नॉलॉजी लेड इंटरप्राईझेस  आणि इन्व्हेस्ट इंडिया यांच्या संयुक्त विद्यमाने जैव तंत्रज्ञानातील सर्वात मोठ्या भागीदारांपैकी एक ग्लोबल बायो इंडियाने या कार्यक्रमाचे सह आयोजन केले आहे.
डॉ. हर्ष वर्धन यांनी आपल्या उद्घाटनपर भाषणात माहिती देताना सांगितले की, सरकारच्या पाठिंब्याने विविध योजना आणि धोरणांच्या माध्यमातून भारतातील विज्ञान आणि तंत्रज्ञान परिसंस्था नेहमीच एक सर्जनशील आणि विकसित क्षेत्र राहिले आहे. "तथापि, गेल्या वर्षी कोविड 19 महामारीच्या पार्श्वभूमीवर, सरकार आणि खाजगी क्षेत्राच्या एकत्रित प्रयत्नांतून या क्षेत्राचे खरे सामर्थ्य, लवचिकपणा आणि क्षमता समोर आली आहे, असे मंत्री म्हणाले. कोविड 19 या जागतिक आरोग्य संकटावर मात करण्याच्या दृष्टीने रोगनिदान कौशल्य विकास, लसी, मोनोक्लोनल्स, नवी संरक्षण उपकरणे, स्टार्टअप्सना पाठिंबा, निदान क्षमता वाढविणे आणि वेगवान नियंत्रित प्रतिसाद या द्वारे "जैव तंत्रज्ञान विभागाच्या  संशोधन विभाग , डीएसटी, आयसीएमआर, सीएसआयआर या स्वायत्त संस्था आणि सार्वजनिक क्षेत्रातील उपक्रम यांच्या माध्यमातून सरकार अविरत प्रयत्न करीत आहेत.
केंद्रीय वित्त आणि कॉर्पोरेट व्यवहार मंत्री श्रीमती निर्मला सीतारामन या कार्यक्रमात विशेष अतिथी म्हणून ऑनलाईन माध्यमातून सहभागी झाल्या. जैव तंत्रज्ञानाच्या संवर्धनासाठी जैवतंत्रज्ञान विभाग करीत असलेल्या अथक प्रयत्नांची अर्थमंत्र्यांनी प्रशंसा केली. त्या म्हणाल्या की, जैव अर्थव्यवस्था 70 अब्ज अमेरिकी डॉलर्स इतक्या प्रमाणात वाढली, हे स्पष्ट आहे. कोविड 19 महामारीवर मात करण्यासाठी कोविड 19 रोगनिदान कौशल्य, लसी आणि इतर उपाय अभूतपूर्व कालावधीत उपलब्ध करण्यात बजावलेल्या भूमिकेबद्दल श्रीमती सीतारामन यांनी जैव तंत्रज्ञान क्षेत्राचे कौतुक केले.
डॉ. हर्ष वर्धन यांनी “राष्ट्रीय जैव तंत्रज्ञान धोरणा"चे अनावरण केले आणि ग्लोबल बायो-इंडियाच्या आभासी प्रदर्शनाचे उद्घाटनही केले.
पर्यावरण, वन एवं जलवायु परिवर्तन मंत्रालय
हिम बिबट्या अधिवास संवर्धन आणि भौगोलिक पुनः रचना करण्यासाठी सरकार वचनबद्ध
पुढील पाच वर्षांत हिम बिबट्यांची संख्या वाढवण्याचा संकल्प केंद्र आणि राज्यांनी एकत्रितपणे करावा
पर्यावरण, वने आणि हवामान बदल राज्यमंत्री बाबुल सुप्रियो म्हणाले की केंद्र सरकार प्रोजेक्ट हिम बिबट्या  च्या माध्यमातून हिम बिबट्या आणि त्यांच्या अधिवासाचे संरक्षण करत आहे. पीएसएलची सुरूवात 2009 मध्ये करण्यात आली होती. आंतरराष्ट्रीय हिम बिबट्या दिन 2020 निमित्त व्हर्चुअल बैठकीत बोलताना सुप्रियो म्हणाले, सरकार हिम बिबट्या अधिवास संवर्धनासाठी भौगोलिक पुनर्र्चना करण्यासाठी आणि स्थानिक हितधारकांचा सहभाग असलेल्या लँडस्केप-आधारित व्यवस्थापन योजना राबवण्यासाठी वचनबद्ध आहे. 2013 पासून भारत ग्लोबल स्नो लेपर्ड अँड इकोसिस्टम प्रोटेक्शन  कार्यक्रमात सहभागी आहे. असे ते म्हणाले.
या बैठकीत सुप्रियो यांनी नमूद केले की भारताने लडाख आणि हिमाचल प्रदेशात हेमिस-स्पिती, उत्तराखंडमधील नंदा देवी - गंगोत्री; आणि सिक्कीम आणि अरुणाचल प्रदेशातील खानगचेन्डझोंगा - तवांग. या तीन मोठ्या लँड्स्केपची निवड केली आहे. केंद्र सरकारसह राज्यांनी एकत्रितपणे येत्या पाच वर्षांत हिम बिबट्यांची संख्या वाढविण्याचा संकल्प केला पाहिजे यावर सुप्रियो यांनी भर दिला.
भारतात, त्यांची भौगोलिक व्याप्ती जम्मू-काश्मीर, हिमाचल प्रदेश, उत्तराखंड, सिक्किम आणि अरुणाचल प्रदेश या राज्य आणि केंद्रशासित प्रदेशांसह पश्चिम हिमालयातील बऱ्याच भागात आहे. हिम बिबट्या व त्याच्या अधिवासाचे संरक्षण केल्यामुळे मोठ्या हिमालयीन नद्यांचे संरक्षण सुनिश्चित होते आणि या नाजूक परिसंस्थेत पर्यावरणीय समतोलही राखला जाईल. या बहु-पक्षीय कार्यक्रमात हिम बिबट्या असलेल्या १२ देशांचा समावेश आहे आणि त्यांनी राष्ट्रीय प्राधान्यक्रम विकसित केला आहे आणि हिम बिबट्यांच्या संख्या वाढवण्यासाठी मोठ्या लँडस्केपची निवड केली आहे. या बैठकीदरम्यान “हिमलसंरक्षक” हा स्वेच्छा कार्यक्रम सुप्रियो यांनी सुरू केला. वन्यजीवांमधील अवैध व्यापाराला आळा घालण्याच्या संकल्पनेवर आधारित ओरिगामी नोटबुक त्यांनी प्रकाशित केले. .
केंद्र सरकारने हिम बिबट्या उच्च-उंचीवरील हिमालयातील प्रमुख प्रजाती म्हणून मान्यता दिली आहे.
मंत्रिमंडळ
ईशान्य प्रदेशासाठीच्या एकात्मिक दूरसंचारविकास योजनेअंतर्गत अरुणाचल प्रदेश आणि आसाम राज्याचे दोन जिल्हे यांच्या क्षेत्रात मोबाईल सेवेचा विस्तार करण्यासाठी केंद्रीय मंत्रिमंडळाने सार्वत्रिक सेवा दायित्व निधी योजनेला दिली मंजुरी
नवी दिल्ली, 9 डिसेंबर 2020
पंतप्रधान नरेंद मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत ईशान्येकडील प्रदेशासाठीच्या एकात्मिक दूरसंचारविकास योजनेअंतर्गत अरुणाचल प्रदेश आणि आसाम राज्यातील कर्बी अंग्लोंग आणि दिमा हसाओ या दोन जिल्ह्यांच्या क्षेत्रात मोबाईल सेवेचा विस्तार करण्यासाठी यूएसओएफ अर्थात सार्वत्रिक सेवा दायित्व निधी योजना सुरु करायला परवानगी दिली.
या प्रकल्पामुळे अरुणाचल प्रदेशातील 1683 आणि आसामच्या दोन जिह्यांतील 691 अशा मोबाईल फोनच्या सेवेपासून वंचित राहिलेल्या एकूण 2,374 गावांमध्ये मोबाईल सेवा सुरु करण्याचे लक्ष्य ठेवण्यात आले आहे. पाच वर्षांच्या कालावधीत हा प्रकल्प पूर्ण करण्यासाठी परिचालन खर्चासह एकूण २,029 कोटी रुपये खर्च येणार आहे.
या प्रकल्पासाठी यूएसओएफकडून निधी दिला जाणार असून हा प्रकल्प डिसेंबर 2022 पर्यंत पूर्णत्वास जाईल.
यूएसओएफच्या विद्यमान पद्धतीनुसार स्पर्धात्मक निविदा प्रक्रियेद्वारे निवडलेल्या संस्थेला वर उल्लेख केलेल्या गावांमध्ये 4 जी मोबाईल सेवा देण्यासाठीचे काम सोपविले जाईल.
अरुणाचल प्रदेश आणि आसामच्या दोन जिल्ह्यांतील दुर्गम आणि अंतर्गत भागात जिथे अजून मोबाईल सेवेचा विस्तार होऊ शकलेला नाही अशा ठिकाणी मोबाईल फोनची सेवा उपलब्ध झाल्यामुळे या भागाच्या आत्मनिर्भरतेसाठी आवश्यक डिजिटल संपर्कात वाढ होईल, शिक्षणाची सोय, माहिती आणि ज्ञानाचा प्रसार, कौशल्याच्या दर्जात सुधारणा आणि विकास, आपत्ती व्यवस्थापन, ई-प्रशासनासाठीचे उपक्रम, व्यवसायांची सुरुवात आणि ई-व्यापार सुविधा, माहितीचे आदानप्रदान होण्यासाठी आणि रोजगार संधींच्या उपलब्धतेसाठी शैक्षणिक संस्थांना पुरेसे पाठबळ अशी अनेक ध्येये साध्य होतील आणि देशांतर्गत उत्पादन प्रक्रियेला प्रोत्साहन दिल्यामुळे डिजिटल भारताचे स्वप्न पूर्ण होईल तसेच त्यायोगे आत्मनिर्भर भारताचे लक्ष्य साध्य होईल.Jaydevi PS/S.Chitnis/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(